טיילור שרידן

**שרידן טיילור גיבלר ג'וניור** (באנגלית: ****; נולד ב-21 במאי 1970), הידוע בשם **טיילור שרידן**, הוא תסריטאי, מפיק, במאי ושחקן אמריקאי. הוא ידוע בעיקר כשותף ליצירת סדרת הטלוויזיה "ילוסטון" וכיוצר סדרות הפריקוול שלה "1883" (2021) ו"1923" (2022) ו"המדיסון" (2026).

שרידן כתב תסריטים למספר סרטים, כולל התסריט לסרט "סיקאריו" (2015), עליו היה מועמד לפרס גילדת הסופרים של אמריקה לתסריט המקורי הטוב ביותר. הוא היה מועמד לפרס האוסקר לתסריט המקורי הטוב ביותר עבור הסרט " באש ובמים" (2016), שהיה מועמד לשלושה פרסי אוסקר נוספים, כולל לסרט הטוב ביותר. שרידן גם כתב וביים את סרט הפשע הנאו-מערבי "רוחות קרות" משנת 2017 וכתב את סרט ההמשך ל"סיקאריו" משנת 2018.

שרידן החל את דרכו בגילום דני בויד בסדרה "ורוניקה מארס" (2005–2007), וכן בגילום דייוויד הייל בסדרת הטלוויזיה של FX "ילדי האנרכיה". מאז יצר מספר סדרות עבור פרמאונט+, כולל מותחן הפשע "ראש העיר של קינגסטאון", דרמת הפשע "טולסה קינג" (יחד עם טרנס וינטר), סדרת המתח "לביאות: מבצעים מיוחדים" והדרמה "לנדמן" .

בשנת 2021 שרידן נכנס להיכל התהילה של הקאובויים של טקסס. בשנת 2024, שרידן נכנס להיכל התהילה של העסקים של טקסס. הוא בוגר תואר כבוד של אוניברסיטת טקסס הנוצרית. הוא גם זכה בתואר דוקטור לשם כבוד מאוניברסיטת המדינה של טקסס.

## ביוגרפיה
### ראשית חייו
שרידן נולד בצ'אפל היל, צפון קרוליינה. מספר כתבות חדשות דיווחו שהוא גדל בחווה בקרנפילס גאפ, טקסס, אך הוא גדל בפורט וורת', טקסס כבן של קרדיולוג. זהותו הקאובוית נובעת מאמו, שהייתה במקור מווייקו ואהבה לבקר בחוות סבה וסבתה באזור. כשהיה שרידן בן שמונה, אמו התעקשה לקנות חווה בקרנפילס גאפ כדי שילדיה "ילמדו ממקור ראשון על תחושת החופש השלווה בטבע". שרידן למד כיצד להיות קאובוי במהלך ביקורי משפחתו התכופים בחוות קרנפילס גאפ בסוף שנות ה-80. במקביל הוא למד וסיים את לימודיו בתיכון שם שיחק בהצגות תיאטרון.

שרידן למד אמנויות הבמה באוניברסיטת המדינה של טקסס, אך נשר לאחר השנה הראשונה. מאוחר יותר עבר לאוסטין, שם התפרנס מכיסוח שדא וצביעת בתים. בזמן שחיפש עבודה בקניון, שרידן פגש צייד כישרונות, שהציע לו את ההזדמנות לנסוע לשיקגו ולפתח קריירת משחק. בהמשך התגורר בניו יורק ובלוס אנג'לס במהלך תקופתו כשחקן.

### קריירה
שרידן החל את הקריירה שלו במשחק והופיע בסרטים קטנים ובתפקידים חוזרים בסדרות טלוויזיה כמו "ורוניקה מארס", "ווקר" וב"ילדי האנרכיה". הוא עשה את המעבר לתסריטאות לאחר שמלאו לו 40. סרטו הראשון כתסריטאי היה "סיקאריו", בבימויו של דניס וילנב ובכיכובם של אמילי בלאנט כסוכנת FBI, ג'וש ברולין ובניסיו דל טורו. הסרט זכה לשבחים רבים מהמבקרים וקיבל מספר מועמדויות, כולל מועמדות לפרס גילדת הכותבים של אמריקה לתסריט המקורי הטוב ביותר עבור שרידן.

שרידן כתב את "קומנצ'ריה" אחרי "סיקאריו" . "קומנצ'ריה" נמכר ראשון אך נתקע בפיתוח במשך לא מעט שנים והופיע ברשימה השחורה של התסריטים האהובים ביותר שטרם הופקו בשנת 2012. מאוחר יותר שונה שמו ל"באש ובמים" והוא יצא לאקרנים באוגוסט 2016, בכיכובם של ג'ף ברידג'ס, כריס פיין ובן פוסטר וזכה אף הוא לשבחי המבקרים. על התסריט שלו, שרידן זכה במועמדויות לפרסי באפט"א, פרס גלובוס הזהב ופרס האוסקר.

סרטו השני כבמאי, והשלישי כתסריטאי, "רוחות קרות", בכיכובם של ג'רמי רנר ואליזבת אולסן, הוקרן בבכורה בפסטיבל סאנדנס בינואר 2017. הסרט יצא לאקרנים בארצות הברית ב-18 באוגוסט 2017

בשנת 2017, שרידן יצר את סדרת הטלוויזיה "ילוסטון", בכיכובו של קווין קוסטנר, ששודרה ברשת פרמאונט במשך חמש עונות רצופות החל מ-20 ביוני 2018. הוא יצר גם את סדרות הספין-אוף "1883" ו"1923" ששודרו ב-Paramount+.

שרידן כתב את סרט ההמשך ל"סיקאריו", "סיקאריו: הנקמה" , בבימויו של סטפאנו סולימה שיצא לאקרנים בשנת 2018.

במאי 2019 הוכרז כי אולפני האחים וורנר וניו ליין סינמה רכשו את זכויות ההפצה לסרט "עד במנוסה"  עם שרידן כבמאי. הסרט הוקרן לראשונה בבתי קולנוע בדרום קוריאה ב-5 במאי 2021. בארצות הברית הוא יצא לאקרנים ב-14 במאי 2021.

בין היתר הודות להצלחת סדרת ילוסטון, שרידן התרחב עם הפקות הטלוויזיה הבאות "טולסה קינג" בכיכובו של סילבסטר סטאלון, שחודשה עד עונה 4, ו"לנדמן" בכיכובו של בילי בוב תורנטון.

ב-5 ביוני 2025, פורסם כי NOLA King, סדרת ספין-אוף של טולסה קינג, נמצאת בתהליכי הפקה ב-Paramount+. הסדרה תתרחש בניו אורלינס ויככב בה סמואל ל. ג'קסון בתפקיד דומה לזה שסטאלון מגלם בטולסה קינג. ג'קסון הופיע בעונה השלישית של טולסה קינג.

ב-28 באוקטובר 2025 דווח כי שרידן חתם על חוזה כולל לחמש שנים עם NBCUniversal, שייכנס לתוקף לאחר שחוזיו הנוכחיים עם פרמאונט יפוגו במרץ 2026 לקולנוע, וב-2028 לטלוויזיה. העסקה תוארה כ"הפיכה" עבור החברה, והגיעה זמן קצר לאחר שסקיידאנס מדיה השלימה את רכישת פרמאונט; המנכ"ל דייוויד אליסון שיבח בעבר את שרידן כ"גאון ייחודי", וקיווה שהוא "יקרא לפרמאונט ביתו כל עוד הוא רוצה לספר סיפורים".

### חיים אישיים
שרידן נשוי לשחקנית ודוגמנית ניקול מוירברוק  מאז 2013. לזוג יש בן. הם מתגוררים בוות'רפורד, טקסס.

במאי 2021, קבוצת קונים המיוצגת על ידי שרידן רכשה את חוות 6666, המשתרעת על פני 350,000 דונם, במערב טקסס.

שרידן ציין את האחים כהן, קורמאק מקארתי ולארי מק'מרטרי כבעלי השפעה על כתיבתו.

## פילמוגרפיה
### קולנוע

### טלוויזיה

### תפקידי משחק
#### קולנוע

#### טלוויזיה

## פרסים ומועמדויות

## קישורים חיצוניים

## הערות שוליים

קטגוריה:אמריקאים ילידי קרוליינה הצפונית
קטגוריה:במאים אמריקאים
קטגוריה:שחקני קולנוע וטלוויזיה אמריקאים
קטגוריה:תסריטאי טלוויזיה אמריקאים
קטגוריה:במאי טלוויזיה אמריקאים
קטגוריה:אמריקאים שנולדו ב-1970